Ragnar Sollie

Ragnar Armand Sollie (født 6. april 1912, død 24. november 1987) var en norsk motstandsmann under andre verdenskrig. Han benyttet dekknavnet «Pelle» og ledet den uavhengige sabotasjegruppa som fikk navnet Pelle-gruppa.

Han hadde tidligere vært aktiv sabotør i Osvald-gruppa under ledelse av Asbjørn Sunde.

Sollie forsøkte i 1942 å etablere en aksjonsgruppe, men den ble avslørt før den fikk gjennomført aksjoner. Sollie tok seg til Sverige, men vendte våren 1944 tilbake til Norge. Han etablerte da uavhengige sabotasjegrupper, kjent som Pelle-gruppa. Sollie var medlem av Norges Kommunistiske Parti, men drev sabotasjeaktiviteten uavhengig av partiets ledelse.«Pelle-gruppa», i Norsk krigsleksikon 1940–45, Oslo: Cappelen, 1995. Fulltekstutgave  fra NorgesLexi.

Pelle-gruppa var aktiv i Oslo-området, der den gjennomførte flere sabotasjeaksjoner høsten og vinteren 1944–1945. Den største aksjonen ble gjennomført på Nylands og Akers mekaniske verksted natta til 24. november 1944, da fire skip ble helt eller delvis senket og to andre påført store skader. En tonnasje på omkring  dødvekttonn ble ødelagt i aksjonen, som er omtalt som «den største og viktigste i Oslo-området under krigen».Kraglund, Ivar og Moland, Arnfinn: Norge i krig. Bind 6: Hjemmefront, Oslo: Aschehoug, 1987, s. 227. Fulltekstutgave fra Nasjonalbiblioteket.

En av undergruppene i Pelle-gruppa ble avslørt i november 1944. Solli ble arrestert av Gestapo i februar 1945 og dømt til døden, men ikke henrettet.

Sollie ble lærer og underviste blant annet ved Sogn videregående skole i Oslo. 

Ragnar Sollie døde 24. nov 1987 i Eidskog, han er gravlagt på Grorud kirkegård i Oslo. 

 Referanser 

 Litteratur 
 Barstad, Tor Arne: Sabotasjen i Oslo-området 1944–45, Oslo: Universitetsforlaget, 1975. Fulltekstutgave fra Nasjonalbiblioteket. ISBN 82-00-07030-1
 Barstad, Tor Arne: Pelle-gruppa. Sabotører på Østlandet 1944–45, Oslo: Cappelen, 1987. ISBN 82-02-10701-6
 Nøkleby, Berit: Skutt blir den. Tysk bruk av dødsstraff i Norge 1940–1945, Oslo: Gyldendal, 1996, særlig 165-168. Fulltekstutgave fra Nasjonalbiblioteket. ISBN 8205221731
 Borgersrud, Lars: Nødvendig innsats. Sabotørene som skapte den aktive motstanden, Oslo: Universitetsforlaget, 1997. Fulltekstutgave fra Nasjonalbiblioteket. ISBN 8200225291

Kategori:Norske motstandsfolk under andre verdenskrig
Kategori:Fødsler i 1912
Kategori:Dødsfall i 1987
Kategori:Norske pedagoger
Kategori:Personer fra svensketrafikken 1940–1945
Kategori:Lokalpolitikere fra NKP
Kategori:Pedagoger ved Sogn videregående skole